钦定古今图书集成/明伦汇编/闺媛典/第316卷 > 皇清四十九 > 张复陞妻吴氏
## 钦定古今图书集成/明伦汇编/闺媛典/第316卷 > 皇清四十九 > 张复陞妻吴氏

按《扬州府志》：“吴氏，江都人，故儒张复陞妻。嫁时年十六，事孀姑以孝闻。姑病久，割股肉代药，病乃起。年二十九，夫亡，抚三子一女，哀毁甚，绝粒不欲生。姑慰之曰：‘吾家世守礼义，岂惧有夺汝志者乎？自爱以育诸孤，无重我老人忧也’。氏乃强食。家素贫，兼值兵荒，以女工自给，养姑教子，皆有礼法。邻失火将及，氏向火” 叩头，火立止。有盗劫其衣物，阅一夕，复私送还之，盖皆苦节所感云。康熙二十三年有

诏“建坊旌表。”